**Τζορτζ Όργουελ, 1984 (απόσπασμα)**

*Το 1984 του Τζ. Όργουελ (1903-1950) είναι ένα έργο επιστημονικής φαντασίας κι αναφέρεται σε μια μελλοντική κοινωνία με ολοκληρωτικό καθεστώς.*

Το Υπουργείο Αλήθειας, στο οποίο εργαζόταν ο Γουίνστορ, ασχολούταν με την ειδησεογραφία, την ψυχαγωγία, την εκπαίδευση και τις Καλές Τέχνες. Ήταν μια πελώρια πυραμοειδής οικοδομή από άσπρο μπετόν που υψωνόταν τριακόσια μέτρα στον αέρα. Είχε, λέγανε, τρεις χιλιάδες δωμάτια πάνω από την επιφάνεια του εδάφους και αντίστοιχες υπόγειες διακλαδώσεις…

Στο δωμάτιο του γραφείου του Γουίνστορ υπήρχαν τρία στόμια στους τοίχους. Ένας μικρός αεροσωλήνας για τις γραπτές εντολές, αριστερά ένας μεγαλύτερος για τις εφημερίδες και στα πλαϊνό τοίχο, σε απόσταση που να φτάνει εύκολα το χέρι του Γουίνστον, υπήρχε μια φαρδιά παραλληλόγραμμη σχισμή προστατευμένη από συρματόπλεγμα. Αυτή η σχισμή χρησίμευε για να πετούν τα άχρηστα χαρτιά. Τέτοιες σχισμές υπήρχαν δεκάδες ή δεκάδες χιλιάδες σε όλο το κτήριο. Για κάποιο λόγο είχαν το παρατσούκλι τρύπες της μνήμης. Όταν ένα ντοκουμέντο έπρεπε να καταστραφεί αυτόματα άνοιγε το καπάκι της μνήμης που εύρισκε και το έριχνε μέσα. Εκεί στροβιλιζόταν σε ένα ρεύμα θερμού αέρα για να κατευθυνθεί στους πελώριους φούρνους που ήταν κρυμμένοι κάπου μέσα στα άδυτα του κτηρίου.

Ο Γουίνστον σχημάτισε στο καντράν της τηλεοθόνης τις λέξεις «παλιά νούμερα» και ζήτησε τα φύλλα των Τάιμς που χρειαζόταν. Μετά από μικρή καθυστέρηση, έφτασε μέσα γλιστρώντας μέσα από τον αεροσωλήνα. Τα μηνύματα που είχε πάρει αναφέρονταν σε άρθρα ή ειδήσεις που, για τον ένα ή τον άλλο λόγο, κρίθηκε αναγκαίο να αλλαχτούν ή , κατά την επίσημη έκφραση, να «διορθωθούν». […] Μόλις μαζεύονταν και γινόταν η αντιπαραβολή όλων των διορθώσεων που ήταν απαραίτητες για κάθε αριθμό φύλλου των Τάιμς, αυτό το φύλλο ξανατυπωνόταν, το αρχικό καταστρεφόταν και στη θέση του τοποθετούσαν στα αρχεία το διορθωμένο. Αυτή η διαδικασία των συνεχών διορθώσεων δεν αφορούσε μόνο τις εφημερίδες, αλλά και τα βιβλία, τα περιοδικά , τα φυλλάδια, τις ταινίες, τις φωτογραφίες. Αφορούσε κάθε έντυπο που θα μπορούσε να έχει πολιτική ή ιδεολογική σημασία. Δεν επιτρεπόταν να καταχωρισθεί καμιά πληροφορία αντίθετη προς τις ανάγκες της στιγμής. Όλη η ιστορία ήταν γραμμένη και ξαναγραμμένη όσες φορές κρινόταν απαραίτητο. Από μέρα σε μέρα σχεδόν από λεπτό σε λεπτό το παρελθόν γινόταν παρόν […]

*Μετάφραση: Ν. Μπάρτης, εκδ. Κάκτος*

**ΘΕΜΑΤΑ**

**ΘΕΜΑ Α’**

Να σημειώσετε Σ ή Λ γα την καθεμία από τις ακόλουθες δηλώσεις:

* Η αρχιτεκτονική του κτηρίου στο οποίο στεγαζόταν το Υπουργείο Αλήθειας είχε άμεση σχέση με τη λειτουργία του.
* Στις χαραμάδες που αποκαλούνταν « τρύπες της μνήμης» πετούσαν άχρηστες πληροφορίες.
* Ο Γουίνστον εργαζόταν στην εφημερίδα ως διορθωτής κειμένων.
* Η διαδικασία της «διόρθωσης» αφορούσε κάθε έντυπο που θα μπορούσε να επηρεάσει συνειδήσεις.
* Στο Υπουργείο Αλήθεια γινόταν παραχάραξη της ιστορίας , για να εξυπηρετηθούν πολιτικές και ιδεολογικές σκοπιμότητες.

**ΘΕΜΑ Β’**

1. Να προσδιορίσετε το ρηματικό πρόσωπο της αφήγησης και την αισθητική του λειτουργία.
2. Στο κείμενο χρησιμοποιείται ο αφηγηματικός τρόπος της περιγραφής. Να εντοπίσετε μια χαρακτηριστική περιγραφή σε αυτό και να εξετάσετε τον τρόπο που υπηρετεί τις αφηγηματικές προθέσεις του συγγραφέα.
3. Να αποδώσετε το κυριολεκτικό περιεχόμενο των ακόλουθων φράσεων και να τις σχολιάσετε συνοπτικά:

α. Για κάποιο λόγο. Είχαν το παρατσούκλι τρύπες της μνήμης.

β. Από μέρα σε μέρα, από λεπτό σε λεπτό, το παρελθόν γινόταν παρόν.

**ΘΕΜΑ Γ’**

1. Το έργο του Όργουελ γράφεται το 198, σε μια εποχή κυριαρχίας του έντυπου λόγου και αναφέρεται σε μια φανταστική εφιαλτική κοινωνία του μέλλοντος. Στη σημερινή εποχή της κυριαρχίας των ψηφιακών μέσων και της ηλεκτρονικής δημοσιογραφίας θεωρείτε ότι επαληθεύτηκαν κάποιοι φόβοι του για το ρόλο των μέσων ως μηχανισμών ελέγχου των συνειδήσεων ή πιστεύετε ότι παρέμειναν στη σφαίρα της επιστημονικής φαντασίας; (160-180 λέξεις)
2. Ποιος συγκεκριμένος μηχανισμός ελέγχου και ποιες μέθοδοι ελέγχου των πολιτών αναφέρονται στα αποσπάσματα που διαβάσατε; (100 λέξεις)
3. Να αξιολογήσετε την ονομασία «Υπουργείο Αλήθειας», αλλά και τις ονομασίες των υπόλοιπων Υπουργείων. Ποιο χαρακτηριστικό της Νέας Ομιλίας εντοπίζετε και πώς αυτή αποβαίνει μέσο ελέγχου των πολιτών;